Yhteisöjen tuomioistuimen tuomio (viides jaosto) 11 päivänä elokuuta 1995. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivien 89/336/ETY ja 92/31/ETY täytäntöönpanon laiminlyönti - Sähkömagneettinen yhteensopivuus. - Asia C-240/94.



Oikeustapauskokoelma 1995 sivu I-02593



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenvaltiot - Velvollisuudet - Direktiivien täytäntöönpano - Jäsenyysvelvoitteiden noudattamatta jättäminen, jota ei ole kiistetty

(EY:n perustamissopimuksen 169 artikla)

Asianosaiset

Asiassa C-240/94,

Euroopan yhteisöjen komissio, asiamiehinään oikeudellinen neuvonantaja Thomas F. Cusack ja oikeudellisella osastolla toimiva kansallinen virkamies David McIntyre, prosessiosoite Luxemburgissa c/o oikeudellisen osaston virkamies Carlos Gómez de la Cruz, Centre Wagner, Kirchberg,

kantajana,

vastaan

Irlanti, asiamiehenään Chief State Solicitor Michael A. Buckley, prosessiosoite Luxemburgissa Irlannin suurlähetystö, 28 route d'Arlon,

vastaajana,

jossa kantaja vaatii yhteisöjen tuomioistuinta toteamaan, että Irlanti on jättänyt täyttämättä sähkömagneettista yhteensopivuutta koskevan jäsenvaltioiden lainsäädännön lähentämisestä 3 päivänä toukokuuta 1989 annetun neuvoston direktiivin 89/336/ETY (EYVL L 139, s. 19) 12 artiklan 1 kohdan ja direktiivin 89/336/ETY muuttamisesta 28 päivänä huhtikuuta 1992 annetun neuvoston direktiivin 92/31/ETY (EYVL L 126, s. 11) 2 artiklan 1 kohdan sekä EY:n perustamissopimuksen 189 artiklan mukaiset velvoitteensa, koska se ei ole määräajassa saattanut voimaan lakeja, asetuksia ja hallinnollisia määräyksiä, jotka ovat tarpeen direktiivin noudattamiseksi,

YHTEISÖJEN TUOMIOISTUIN

(viides jaosto),

toimien kokoonpanossa: jaoston puheenjohtaja C. Gulmann sekä tuomarit P. Jann, J. C. Moitinho de Almeida, D. A. O. Edward ja L. Sevón (esittelevä tuomari),

julkisasiamies: G. Cosmas,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 8.6.1995 pidetyssä käsittelyssä esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY:n perustamissopimuksen 169 artiklan nojalla kanteen, joka on kirjattu yhteisöjen tuomioistuimen kirjaamossa 30.8.1994 ja jossa vaaditaan yhteisöjen tuomioistuinta vahvistamaan, että Irlanti on jättänyt täyttämättä sähkömagneettista yhteensopivuutta koskevan jäsenvaltioiden lainsäädännön lähentämisestä 3 päivänä toukokuuta 1989 annetun neuvoston direktiivin 89/336/ETY (EYVL L 139, s. 19, jäljempänä direktiivi 89/336) 12 artiklan 1 kohdan ja direktiivin 89/336/ETY muuttamisesta 28 päivänä huhtikuuta 1992 annetun neuvoston direktiivin 92/31/ETY (EYVL L 126, s. 11, jäljempänä direktiivi 92/31) 2 artiklan 1 kohdan sekä EY:n perustamissopimuksen 189 artiklan mukaiset velvoitteensa, koska se ei ole määräajassa saattanut voimaan edellä mainittujen direktiivien noudattamisen edellyttämiä lakeja, asetuksia ja hallinnollisia määräyksiä.

2 Direktiivin 89/336 12 artiklan 1 kohdassa säädetään, että jäsenvaltioiden on 1.7.1991 mennessä annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset ja että jäsenvaltioiden on sovellettava säännöksiä 1.1.1992 alkaen sekä ilmoitettava tästä komissiolle. Direktiivin 92/31 2 artiklan 1 kohdassa säädetään, että kyseiset toimenpiteet on toteutettava 28.7.1992 mennessä ja että jäsenvaltioiden on sovellettava säännöksiä viimeistään 28.10.1992 mennessä.

3 Koska komissio ei saanut Irlannilta ilmoitusta täytäntöönpanotoimien toteuttamisesta, se antoi 14.10.1992 päivätyssä kirjeessään Irlannin hallitukselle virallisen huomautuksen ja varasi tälle perustamissopimuksen 169 artiklan mukaisesti tilaisuuden esittää huomautuksensa kahden kuukauden määräajassa.

4 Koska komissio ei saanut vastausta kirjeeseensä, se lähetti Irlannille 2.7.1993 perustellun lausunnon, jossa se kehotti Irlantia toteuttamaan tarpeelliset toimenpiteet direktiivien noudattamiseksi kahden kuukauden määräajassa.

5 Irlannin hallitus ilmoitti 17.9.1993 päivätyssä kirjeessään, että se toivoi voivansa saattaa direktiivin 89/336, sellaisena kuin se on viimeksi muutettuna direktiivillä 92/31, osaksi kansallista oikeusjärjestystä ennen vuoden 1993 loppua. Koska komissio ei saanut kyseisen ajankohdan jälkeen ilmoitusta, se nosti esillä olevan kanteen.

6 Kanteessaan komissio muistuttaa perustamissopimuksen 5 ja 189 artiklan mukaisista jäsenvaltioiden velvoitteista. Komissio toteaa, että Irlanti ei ole toteuttanut tarpeellisia toimenpiteitä direktiivien 89/336 ja 92/31 noudattamiseksi ja että se on tämän vuoksi jättänyt noudattamatta yhteisöoikeuden mukaiset velvoitteensa.

7 Irlanti korostaa, että näiden direktiivien mukaisten velvollisuuksien noudattamiseksi tarpeellisten ministeriön asetusten valmistelu on edistynyt pitkälle ja että niiden pitäisi valmistua lähitulevaisuudessa. Heti kun direktiivit on saatettu osaksi kansallista oikeusjärjestystä, se ehdottaa, että komissio lopettaisi esillä olevan oikeudenkäynnin.

8 Koska direktiivejä ei ole saatettu osaksi kansallista oikeusjärjestystä määräajassa, on vahvistettava, että Irlanti on jättänyt jäsenyysvelvoitteensa noudattamatta komission vaatimuksessa esitetyllä tavalla.

Päätökset oikeudenkäyntikuluista

Oikeudenkäyntikulut

9 Työjärjestyksen 69 artiklan 2 kohdan mukaan asian hävinnyt asianosainen velvoitetaan korvaamaan oikeudenkäyntikulut, jos vastapuoli on sitä vaatinut. Komissio on vaatinut Irlannin velvoittamista korvaamaan sen oikeudenkäyntikulut. Koska Irlanti on hävinnyt asian, se on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN

(viides jaosto)

on antanut seuraavan tuomiolauselman:

1) Irlanti on jättänyt täyttämättä sähkömagneettista yhteensopivuutta koskevan jäsenvaltioiden lainsäädännön lähentämisestä 3 päivänä toukokuuta 1989 annetun neuvoston direktiivin 89/336/ETY 12 artiklan 1 kohdan ja direktiivin 89/336/ETY muuttamisesta 28 päivänä huhtikuuta 1992 annetun neuvoston direktiivin 92/31/ETY 2 artiklan 1 kohdan sekä EY:n perustamissopimuksen 189 artiklan mukaiset velvoitteensa, koska se ei ole määräajassa saattanut voimaan edellä mainittujen direktiivien noudattamisen edellyttämiä lakeja, asetuksia ja hallinnollisia määräyksiä.

2) Irlanti velvoitetaan korvaamaan oikeudenkäyntikulut.